**NOTĂ INFORMATIVĂ**

**privind elaborarea documentului normativ CP G.04.00:2017 „Procedura de inspecție a sistemelor de încălzire echipate cu cazane din clădiri”**

Codul practic în construcții „Procedura de inspecție a sistemelor de încălzire echipate cu cazane din clădiri” este elaborat pentru a răspunde cerințelor Directivei europene nr. 2010/31/UE a Parlamentului European şi a Consiliului din 19 mai 2010 privind performanța energetică a clădirilor, publicată în Jurnalul Oficial al Uniunii Europene L 153 din 18 iunie 2010 (EPBD), în ceea ce privește inspecția sistemelor de încălzire echipate cu cazane care utilizează combustibil neregenerabil sau alte tipuri de combustibil şi a sistemelor de încălzire, precum şi cele din Legea nr. 128 din 11.07.2014 privind performanța energetică a clădirilor.

Conform Directivei 2010/31/UE : “După fiecare inspecție a unui sistem de încălzire (…) se elaborează un Raport de inspecție. Fiecare Raport de inspecție cuprinde rezultatul inspecției desfășurate în conformitate cu art. 14 (8) şi include recomandări pentru îmbunătățirea performanței energetice a sistemului inspectat.” ….. “Raportul de inspecție este înmânat proprietarului sau locatarului clădirii.”

Prezentul Cod practic în construcții este elaborat în dezvoltarea prevederilor Hotărârii de Guvern nr.1325 din 12.12.2016 „Regulament privind inspecția periodică a sistemelor de încălzire din clădiri”, care cuprinde proceduri de inspecție, proceduri de măsurare, date de calcul, valori de referință, recomandări pentru creșterea eficienței energetice a cazanelor şi a sistemelor de încălzire precum şi documentele care compun Raportul de inspecție.

Codul practic în construcții elaborat se extinde şi la inspecția centralei termice pe ansamblu, întrucât performanța energetică a furnizării energiei termice implică întreg ansamblul de echipamente din centrala termică.

Prevederile prezentului Cod practic în construcții nu se aplică la cazanele instalate în:

a) clădirile protejate conform Legii nr. 1530-XII din 22 iunie 1993 privind ocrotirea monumentelor, care sunt incluse în registrul monumentelor locale sau naționale;

b) clădirile utilizate ca locașuri de cult sau pentru alte activități cu caracter religios;

c) construcțiile provizorii utilizate pe o perioadă de doi ani sau mai puțin;

d) clădirile industriale;

e) clădirile din domeniul agricol cu altă destinație decât cea de locuit şi care necesită o cerere redusă de energie;

f) clădirile de locuit care sunt utilizate sau destinate a fi utilizate mai puțin de patru luni pe an, fie, alternativ, pentru o perioadă limitată în decursul unui an şi cu un consum de energie preconizat a reprezenta mai puțin de 25% din valoarea care ar rezulta din utilizarea pe tot parcursul anului;

g) clădirile cu o arie utilă totală mai mică de 50 m2;

h) clădirile cu regim special (din domeniul apărării naționale şi alte clădiri similare) care sunt reglementate de legi speciale, pentru care respectarea prevederilor prezentului Cod practic în construcții nu este posibilă din motive întemeiate prevăzute de legislație.

Persoana responsabilă: Croitoru Gheorghe

Tel.: 022 204 599 e-mail gheorghe.croitoru@madrm.gov.md